Η **Ρούνι Μάρα** (*Patricia Rooney Mara*, 17 Απριλίου 1985) είναι Αμερικανίδα ηθοποιός. Το ντεμπούτο της στην υποκριτική έγινε το 2005 και από τότε έχει πρωταγωνιστήσει σε αρκετές ταινίες όπως το θρίλερ *Εφιάλτης στον δρόμο με τις λεύκες* (A Nightmare on Elm Street), ριμέικ της ομότιτλης ταινίας τρόμου του 1984 και το *The Social Network* (2010). To 2011, η Μάρα υποδύθηκε τον πρωταγωνιστικό ρόλο της Λίζμπεθ Σαλάντερ στην ταινία *Το κορίτσι με το τατουάζ* (The Girl with the Dragon Tattoo) σε σκηνοθεσία Ντέιβιντ Φίντσερ. Η ταινία αποτελεί την πρώτη από τις τρεις ταινίες που θα γυρίσει η Sony Pictures, βασισμένη στην τριλογία βιβλίων *Millennium* του Στιγκ Λάρσον. Για την ερμηνεία της έλαβε υποψηφιότητα για Όσκαρ και Χρυσή Σφαίρα α' γυναικείου ρόλου.

Πρώτα χρόνια
------------

Η Μάρα γεννήθηκε και μεγάλωσε στο Μπέντφορντ της Νέας Υόρκης από τους Τίμοθι Κρίστοφερ Μάρα και Καθλίν ΜακΝάλτι. Έχει δύο αδέρφια, τους Ντάνιελ και Κόνορ και μία μεγαλύτερη αδερφή και επίσης ηθοποιό Κέιτ Μάρα. Το 2003, η Μάρα τελείωσε το λύκειο και μετά ταξίδεψε στο Εκουαδόρ, στο Περού και στη Βολιβία. Φοίτησε στο Πανεπιστήμιο Τζορτζ Ουάσινγκτον για ένα χρόνο και μετά πήρε μεταγραφή για το Πανεπιστήμιο της Νέας Υόρκης, όπου σπούδασε ψυχολογία. Αποφοίτησε το 2010.

Καριέρα
-------

### 2005-2009

Η Ρούνι Μάρα το 2009
Η Μάρα έκανε μια πολύ μικρή εμφάνιση στην ταινία *Το ξύπνημα των θρύλων 3* (Urban Legends: Bloody Mary) το 2005, στην οποία πρωταγωνιστούσε η αδερφή της. Έκανε το τηλεοπτικό της ντεμπούτο κάνοντας μια γκεστ εμφάνιση στη σειρά *Law & Order: Special Victims Unit* το 2006. Την επόμενη χρονιά εμφανίστηκε σε ένα επεισόδιο της σειράς *Women's Murder Club* και το 2008 στη σειρά *The Cleaner*. Την ίδια χρονιά εμφανίστηκε στην ταινία *Dream Boy* και το 2009 στο *Friends (With Benefits)* ενώ έκανε και μια γκεστ εμφάνιση δύο επεισοδίων στη σειρά *Στην εντατική* (ER).

Στην ταινία *Tanner Hall* η Μάρα είχε τον πρωταγωνιστικό ρολο. Υποδύθηκε μια έφηβη, η οποία διατηρεί σχέση με έναν παντρεμένο οικογενειακό φίλο. Το *Tanner Hall* έκανε πρεμιέρα στο Διεθνές Φεστιβάλ Κινηματογράφου του Τορόντο το 2009 και κυκλοφόρησε σε περιορισμένο κύκλωμα αιθουσών το Σεπτέμβριο του 2011. Επόμενη ταινία της ήταν το *Νιάτα σ' έξαψη* (Youth in Revolt, 2009) σε σκηνοθεσία Μιγκέλ Αρτέτα και πρωταγωνιστούσε ο Μάικλ Σέρα. Ακολούθησε η ανεξάρτητη ταινία *Dare* (2009) και η αθλητική κωμωδία *The Winning Season* (2010). Το 2010 πρωταγωνίστησε στην ταινία τρόμου *Εφιάλτης στον δρόμο με τις λεύκες*, ριμέικ της ομότιτλης ταινίας τρόμου που σκηνοθέτησε ο Γουές Κρέιβεν. Υποδύθηκε τη Νάνσι Χόλμπρουκ, μια έφηβη που θέλει απεγνωσμένα να φύγει από το σπίτι της μόλις τελειώσει το λύκειο. Η Μάρα δήλωσε σε συνέντευξή της ότι η δική της Νάνσι είναι εντελώς διαφορετική από την πρωτότυπη και το πιο μοναχικό κορίτσι στον κόσμο. Έχει υπογράψει να συμμετάσχει και σε μία πιθανή συνέχεια της ταινίας. Η ίδια δήλωσε στο περιοδικό *Vogue* ότι δεν της άρεσε η εμπειρία που είχε γυρίζοντας τη συγκεκριμένη ταινία και την έκανε να αναρωτηθεί αν θέλει να είναι ηθοποιός.

Η Μάρα με τους Ντάνιελ Κρεγκ και Ντέιβιντ Φίντσερ στην πρεμιέρα του *Το κορίτσι με το τατουάζ* στο Παρίσι το 2012.
### 2010-σήμερα

Το 2010 εμφανίστηκε στην ταινία *The Social Network* σε σκηνοθεσία Ντέιβιντ Φίντσερ και στην οποία πρωταγωνιστούν οι Τζέσι Άιζενμπεργκ, Άντριου Γκάρφιλντ και Τζάστιν Τίμπερλεϊκ. Τον Αύγουστο της ίδιας χρονιάς, κέρδισε τον πρωταγωνιστικό ρόλο στην κινηματογραφική μεταφορά της τριλογίας βιβλίων *Millennium* του Στιγκ Λάρσον. Υποδύθηκε τη Λίζμπεθ Σαλάντερ, μια χάκερ υπολογιστών που βοηθάει τον δημοσιογράφο Μίκαελ Μπλόμκβιστ, που υποδύθηκε ο Ντάνιελ Κρεγκ, σε μια προσπάθειά του να λύσει μια σειρά από φόνους. Η Μάρα κέρδισε το ρόλο μετά από δυόμισι μήνες ακροάσεων και δοκιμαστικών. Άλλες υποψήφιες ήταν οι Νάταλι Πόρτμαν, Σκάρλετ Τζοχάνσον, Τζένιφερ Λόρενς και Κέιτι Τζάρβις. Τα άλλα δύο βιβλία της σειράς *The Girl Who Played with Fire* και *The Girl Who Kicked the Hornets' Nest* θα μεταφερθούν και αυτά με τη σειρά τους στον κινηματογράφο αν η πρώτη ταινία *Το κορίτσι με το τατουάζ* (The Girl with the Dragon Tattoo) αποδειχθεί εισπρακτικά επιτυχημένη. Για την ερμηνεία της έλαβε υποψηφιότητα για Όσκαρ και για Χρυσή Σφαίρα α' γυναικείου ρόλου.

To 2013 πρωταγωνίστησε μαζί με τους Τζουντ Λο, Τσάνινγκ Τέιτουμ και Κάθριν Ζέτα-Τζόουνς στη ταινία *Παρενέργειες* σε σκηνοθεσία του Στίβεν Σόντερμπεργκ. Την ίδια χρονιά θα εμφανιστεί στην καινούρια ταινία του Τέρενς Μάλικ μαζί με τους Ράιαν Γκόσλινγκ, Κέιτ Μπλάνσετ και Κρίστιαν Μπέιλ.

Το 2014, δούλεψε ως σχεδιάστρια κοστουμιών στην ταινία *The One I Love*, του πρώην δεσμού της, Τσάρλι ΜακΝτάουελ με το όνομα Μπρί Ντάνιελ.

Το 2015, η Μάρα έπαιξε την Τάιγκερ Λίλι στη σκηνοθετημένη από τον Τζο Ράιτ ταινία *Pan*, έναν ρόλο για τον οποίο δέχθηκε ευρεία κριτική. Εκείνη και ο Ράιτ αντιμετώπισαν κατηγορίες, ότι έκαναν λευκό έναν χαρακτήρα που στην πραγματικότητα είχε δημιουργηθεί ως Αμερικάνος ιθαγενής. Για να εκφράσουν τα παράπονά τους για αυτή την επιλογή, ακτιβιστές δημιούργησαν στο Twitter το χάσταγκ #NotYourTigerLily με χιλιάδες Αμερικάνους να συμμετέχουν στη διαμαρτυρία.

Στο Διεθνές Φεστιβάλ Κινηματογράφου Καννών του 2015, ήρθε ισόπαλη στο Βραβείο Γυναικείου Ρόλου για το ρόλο της στην ταινία *Carol*. Επίσης κέρδισε υποψηφιότητα για Όσκαρ, Χρυσή Σφαίρα και Βραβείο Συντεχνίας Ηθοποιών για την ερμηνεία της στο ρομαντικό δράμα.

Φιλανθρωπικό Έργο
-----------------

Η Μάρα ίδρυσε τον φιλανθρωπικό οργανισμό Faces Of Kibera, με σκοπό την παροχή στέγης, τροφής και ιατρικής βοήθειας σε ορφανά στην Κιμπέρα, μια φτωχογειτονιά στο Ναϊρόμπι της Κένυας. Στόχος του οργανισμού ήταν η δημιουργία ενός ορφανοτροφείου στην περιοχή, για αυτό αγοράστηκαν 6 στρέμματα γης. Για να συγκεντρωθούν τα απαιτούμενα χρήματα ο οργανισμός οργάνωσε δημοπρασία με αναμνηστικά των ομάδων  Steelers και Giants, ενώ επίσης οργάνωσε χώρους εκπαίδευσης μέσω του eBay. Επισκέφθηκε την περιοχή ως εθελόντρια το 2006 και ευαισθητοποιήθηκε στο να βοηθήσει τα ορφανά παιδιά, πολλά από τα οποία είχαν χάσει τους γονείς τους από το AIDS και άλλες ασθένειες σχετικές με τον ιό HIV. Ξεκίνησε τη φιλανθρωπική δράση λόγω της αγανάκτησης της απέναντι στην ραγδαία αύξηση των Μη Κερδοσκοπικών Οργανισμών, που δουλεύουν αποκλειστικά ως επιχειρήσεις. Δήλωσε στο περιοδικό *Interview* το 2009 ότι ''Οι άνθρωποι που χρειάζονται βοήθεια δεν την παίρνουν πραγματικά, για αυτό ξεκίνησα τον δικό μου φιλανθρωπικό οργανισμό''. Η Μάρα δεν δούλευε όταν ξεκίνησε τον οργανισμό, έτσι έπειτα βρήκε μεγάλη πρόκληση στο να ισορροπήσει το φιλανθρωπικό έργο με την κινηματογραφική της καριέρα. ''Πρέπει να τα κάνω και τα δύο, δεν μπορώ απλά να είμαι ηθοποιός'' δήλωσε στο  *The Journal News.* Τον Ιανουάριο του 2011 ένωσε τον Faces Of Kibera με τον οργανισμό Uweza Foundation, ο οποίος ασχολείται με τη δημιουργία κοινωνικών εγχειρημάτων στην Κιμπέρα όπως πρωταθλήματα ποδοσφαίρου και διδασκαλία μετά το σχολείο. Uweza στα Σουαχίλι σημαίνει ευκαιρία, ικανότητα και δύναμη. Η Μάρα δουλεύει ως η πρόεδρος του Διοικητικού Συμβουλίου του οργανισμού.

Φιλμογραφία
-----------

| Έτος | Τίτλος | Ρόλος | Σημειώσεις |
| --- | --- | --- | --- |
| 2005 | *Το Ξύπνημα των Θρύλων 3* (Urban Legends: Bloody Mary) | Μαθήτρια |  |
| 2006 | *Law & Order: Special Victims Unit* | Τζέσικα ΝτιΛέι | τηλεοπτική σειρά (1 επεισόδιο) |
| 2007 | *Women's Murder Club* | Αλέξις Σέρμαν | τηλεοπτική σειρά (1 επεισόδιο) |
| 2008 | *Dream Boy* | Έβελιν |  |
| *The Cleaner* | Ρεμπέκα Σμιθ | τηλεοπτική σειρά (1 επεισόδιο) |
| 2009 | *Dare* | Κόρτνεϊ |  |
| *The Winning Season* | Γουέντι |  |
| *Στην Εντατική* (ER) | Μέγκαν | τηλεοπτική σειρά (2 επεισόδια) |
| *Friends (With Benefits)* | Τάρα |  |
| *Νιάτα Σ'Έξαψη* (Youth in Revolt) | Tάγκαρτι |  |
| *Tanner Hall* | Φερνάντα |  |
| 2010 | *Εφιάλτης στο Δρόμο με τις Λεύκες* (A Nightmare on Elm Street) | Νάνσι Χόλμπρουκ |  |
| *The Social Network* | Έρικα Όλμπραϊτ |  |
| 2011 | *Το Κορίτσι με το Τατουάζ* (The Girl with the Dragon Tattoo) | Λίζμπεθ Σαλάντερ | Υποψηφιότητα Όσκαρ Α' Γυναικείου ΡόλουΥποψηφιότητα Χρυσή Σφαίρα Α' Γυναικείου Ρόλου - Δράμα |
| 2013 | *Παρενέργειες* (Side Effects) | Έμιλι Τέιλορ |  |
| *Δικός της* (Her) | Κάθριν |  |
| 2015 | *Carol* | Τερέζ |  |
| 2016 | *Η μυστική γραφή* | Ροζάν ΜακΝάλτι |  |

Παραπομπές
----------

1. ↑  Ανακτήθηκε στις 14  Ιουνίου 2019.
2. ↑  deadline.com/2020/07/rooney-mara-joaquin-phoenix-to-exec-produce-documentary-1202999911/.
3. ↑  Bird, David (24 Δεκεμβρίου 1980). «Notes on People; It's Goodbye for a Long-Time Greeter Mara and Rooney Clans to Gather at Wedding Rudolf Bing Speaks His Mind About the Met Former Student Musician Has a New Role Santa Gets a Helper». *New York Times*.. Ανακτήθηκε στις 12 Ιανουαρίου 2012.
4. 1 2  Van Meter, Jonathan (Νοέμβριος 2011). «Rooney Mara: Playing with Fire». *Vogue*. Αρχειοθετήθηκε από το πρωτότυπο στις 2011-10-18.. Ανακτήθηκε στις 12 Ιανουαρίου 2012.
5. ↑  Dexter, Nancy (December 5, 2008). "Auction will benefit orphanage in Kenya". *Bedford/Pound Ridge Record Review*.
6. ↑  Cindy Pearlman (15 Δεκεμβρίου 2011). «Rooney Mara: The girl who chased the 'Dragon'». suntimes.com. Ανακτήθηκε στις 12 Ιανουαρίου 2012.
7. ↑  Jordan Zakarin (19 Δεκεμβρίου 2011). «Rooney Mara: 'Law & Order: SVU' Quote Out Of Context». *The Huffington Post*. Ανακτήθηκε στις 12 Ιανουαρίου 2012.
8. ↑  Matt Patches (17 Αυγούστου 2010). «Meet The Girl with the Dragon Tattoo's Rooney Mara». *ugo.com*. Αρχειοθετήθηκε από το πρωτότυπο στις 29 Απριλίου 2010. Ανακτήθηκε στις 12 Ιανουαρίου 2012.
9. ↑  «Today's TIFF mini reviews». 19 Σεπτεμβρίου 2009. Ανακτήθηκε στις 12 Ιανουαρίου 2012.
10. ↑  Andy Webster (8 Σεπτεμβρίου 2011). «Tanner Hall (2009)». *The New York Times*. Ανακτήθηκε στις 12 Ιανουαρίου 2012.
11. ↑  «Set Report: A Nightmare on Elm Street 2010». dreadcentral.com. 22 Φεβρουαρίου 2010. Ανακτήθηκε στις 12 Ιανουαρίου 2012.
12. ↑  Adam B. Vary (23 Απριλίου 2009). «'Nightmare on Elm Street' producers in final talks with new Nancy». *Entertainment Weekly*. Αρχειοθετήθηκε από το πρωτότυπο στις 26 Απριλίου 2009. Ανακτήθηκε στις 12 Ιανουαρίου 2012.
13. ↑  «25 NEW FACES OF INDEPENDENT FILM». Καλοκαίρι 2009. Αρχειοθετήθηκε από το πρωτότυπο στις 26 Δεκεμβρίου 2010. Ανακτήθηκε στις 12 Ιανουαρίου 2012.
14. ↑  «Rooney Mara Signed on For 'Elm Street' Sequel». 24 Ιουνίου 2009. Ανακτήθηκε στις 12 Ιανουαρίου 2012.
15. ↑  Russ Fischer (20 Οκτωβρίου 2009). «Casting Notes: Selena Gomez in Teen Rom Com; The Social Network Gets New Kids; The Whistleblower Gets Proven Talent». slashfilm.com. Αρχειοθετήθηκε από το πρωτότυπο στις 30 Ιουνίου 2012. Ανακτήθηκε στις 12 Ιανουαρίου 2012.
16. ↑  David K. Li (17 Αυγούστου 2010). «This is 'The girl with the dragon tattoo'». *New York Post*. Αρχειοθετήθηκε από το πρωτότυπο στις 30 Ιανουαρίου 2013. Ανακτήθηκε στις 12 Ιανουαρίου 2012.
17. ↑  Carolyn Kellogg (16 Αυγούστου 2010). «Rooney Mara will be the girl with the dragon tattoo». *Los Angeles Times*. Ανακτήθηκε στις 12 Ιανουαρίου 2012.
18. ↑  Elizabeth Snead (19 Δεκεμβρίου 2011). «Why Rooney Mara Is Still Rocking Her 'Girl With the Dragon Tattoo' Look». *The Hollywood Reporter*. Ανακτήθηκε στις 12 Ιανουαρίου 2012.
19. ↑  «Academy Awards Nominations in 2012». oscars.org. Ανακτήθηκε στις 25 Ιανουαρίου 2012.
20. ↑  «The 69th Annual Golden Globe Awards». imdb.com. Αρχειοθετήθηκε από το πρωτότυπο στις 11 Νοεμβρίου 2014. Ανακτήθηκε στις 12 Ιανουαρίου 2012.
21. ↑  Diana Lodderhose (1 Νοεμβρίου 2011). «Bale, Blanchett to star in two Terrence Malick pics». *Variety*. Ανακτήθηκε στις 12 Ιανουαρίου 2012.
22. ↑  «Rooney Mara». *Interview Magazine*.. Ανακτήθηκε στις 2017-05-19.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ρούνι Μάρα** |

* Ρούνι Μάρα στο IMDb

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 107450806
* LCCN: no2010029303
* ISNI: 0000 0000 7711 6782
* GND: 143836838
* SUDOC: 161469353
* BNF: cb16676141s (data)
* BIBSYS: 12025280
* NKC: xx0173788
* BNE: XX5485744
* CiNii: DA18996940

 |

 |